Få nydanske forældre på banen

- En guide til frivillige foreninger og organisationer

Er denne guide noget for dig?

* Arbejder du med børn og unge med etnisk minoritetsbaggrund?
* Har du lyst til at styrke samarbejdet med forældrene?
* Vil du have inspiration til at opnå forældrenes interesse og engagement?
* Vil du være med til at sikre en velfungerende forening for alle?

Kan du sige ja til det meste, så læs videre...

Kolofon

Få nydanske forældre på banen

- En guide til frivillige foreninger og organisationer

Maj 2011

Udgiver:

Integrationsministeriet

Holbergsgade 6

1057 København K

Udarbejdet af:

Foreningen Nydansker

Sankt Peders Stræde 28C, 4. sal

1453 København K

og

LG Insight

Kongensgade 48, 1. sal

5000 Odense C

Layout: Helle Thorbøl Møller

Læs mere på: www.nyidanmark.dk

Logo x 3

Indhold

1. **Forældreinddragelse betaler sig**
2. **Inddrag forældrene fra dag 1**
	* Byd velkommen – gerne personligt
	* Lav en informationspakke
	* Fortæl om foreningslivets muligheder
	* Fortæl om mulige konkrete opgaver
	* Udpeg kontaktpersoner
3. **Skab effektiv dialog i hverdagen**
	* Prioriter personlig kontakt
	* Prik forældrene på skulderen
	* Overvind sproglige udfordringer
	* Få hjælp til oversættelse
	* Følg op på indbydelser
	* Inddrag rollemodeller og ressourcestærke forældre
	* Brug frivillige med minoritetsbaggrund
	* Sæt ressourcer af til opgaven
4. **Lav fælles aktiviteter**
	* Lav sociale arrangementer
	* Gør det attraktivt at deltage
	* Skab forældrenetværk
	* Hold informations- og dialogmøder
5. **Hold fast i indsatsen**
	* Skab fælles forståelse og opbakning
	* Motiver og inspirer via formidling
	* Tilbyd kompetenceudvikling
	* Få støtte til aktiviteter
6. **Hent hjælp til indsatsen andre steder**
	* Brug erfaringer fra andre foreninger
	* Søg hjælp i hovedorganisationer
	* Træk på frivilligcentre
	* Få en allieret i kommunen

00. Forældreinddragelse betaler sig

Idræts- og foreningslivet bygger i stor udstrækning på frivillig arbejdskraft og lokalt engagement. Her spiller forældrenes opbakning og støtte en stor rolle. Det er derfor vigtigt, at også forældre med etnisk minoritetsbaggrund bliver aktivt inddraget i deres børns fritidsaktiviteter og støtter op om deres børn.

Guiden her er lavet til frivillige, der arbejder med børn og unge, og som ønsker at styrke samarbejdet med de nydanske forældre med henblik på at inddrage dem aktivt i foreningens arbejde.

*”Aktive og interesserede forældre, der engagerer sig i det frivillige foreningsarbejde, er et godt fundament for en velfungerende forening.”* *(Integration og Fritid i Københavns Kommune)*

**Høst fordelene ved forældreinddragelse**

Et styrket forældresamarbejde kan blandt andet være med til at sikre at:

* Jeres forening kan få vigtige informationer ud til alle forældre
* Flere forældre deltager mere synligt og støtter op om deres børn
* Flere børn og unge kommer i foreningen
* Flere børn og unge bliver fastholdt i foreningen
* Forældrene viser øget interesse og styrker de frivilliges motivation og lyst til foreningsarbejdet
* Forældrene engagerer sig og påtager sig opgaver af forskellig karakter
* Foreningen bliver velfungerende for alle

Mange af de udfordringer, foreninger støder på, når det handler om inddragelse af nydanske forældre, gælder også i forhold til etnisk danske forældre. Flere af guidens råd vil derfor kunne anvendes til at skabe øget forældreengagement generelt.

**Få konkret inspiration og vejledning**
Guiden indeholder konkret inspiration til, *hvordan* jeres forening kan styrke dialogen og samarbejdet med forældrene.

Gode råd og praksiseksempler guider jer til, hvordan I kan motivere og komme i dialog med forældrene, hvilke aktiviteter I kan iværksætte, hvem I kan samarbejde med, og hvordan I kan forankre indsatsen.

Guiden er lavet på baggrund af input fra en lang række organisationer og foreninger, der har gjort en særlig indsats for at inddrage nydanske forældre. Herunder indgår erfaringer fra projekter, som er gennemført i perioden 2006-2010 med støtte fra Integrationsministeriets pulje: ”Det frivillige integrationsarbejde og deltagelse i idræts- og foreningslivet”.

Baggrundsmateriale til guiden er indsamlet og formidlet af LG Insight og Foreningen Nydansker.

God læselyst.

01. Inddrag forældrene fra dag 1

Ikke alle forældre med minoritetsbaggrund kender til det danske foreningsliv. Hvad er en forening? Hvorfor skal mit barn gå til karate? Hvorfor betaler vi kontingent?

* Byd velkommen – og gerne personligt
* Lav en informationspakke
* Fortæl om foreningslivets muligheder
* Fortæl om mulige konkrete opgaver
* Udpeg kontaktpersoner

*”Mange kender ikke til foreningskultur, og det bliver ikke set som noget fornuftigt. Forældrene skal have forklaret, hvad en forening og frivilligarbejde er.” (ASF Dansk Folkehjælp)*

 Manglende viden kan skabe forbehold, og det vil derfor være en god ide at sikre en ordentlig velkomst fra dag et og forklare, hvad foreningslivet går ud på – og hvad der gælder specifikt for jeres forening.

**Byd velkommen – gerne personligt**

Hvis jeres forening sørger for en god velkomst, vil nye forældre hurtigere føle sig på ”hjemmebane” og dermed bidrage til foreningen.

Det er en fordel, hvis I opbygger nogle retningslinjer for eller rutiner omkring, hvordan I tager godt imod nye medlemmer.

Husk fx:

* Hils på nye forældre, når de dukker op og præsenter dig
* Få lært deres navne rigtigt
* Vis rundt i foreningen
* Præsenter forældre og frivillige for hinanden
* Gør det klart, at forældrene altid kan komme til dig med spørgsmål om foreningen

Det kan både være træneren, en fra bestyrelsen eller en forældrerepræsentant, der henvender sig til nye forældre.

I alle tilfælde vil det være en god ide at udpege en eller flere personer, der påtager sig opgaven med at byde velkommen, så den ikke ”drukner” i andet arbejde eller på grund af tvivl om, hvem der gør hvad.

Mens nogle foreninger vælger at byde velkommen ved at henvende sig direkte til de enkelte forældre og sørge for en personlig rundvisning, vælger andre – ofte af ressourcemæssige årsager – at byde velkommen på fælles informationsmøder eller ved at uddele en informationspakke.

***Personlig modtagelse i Fremad Valby***

*”Ude på banen har vi en person, der går rundt og tager imod forældrene. Hun viser hvor der bliver trænet, hvor klubhuset er, informationstavlen, hvordan børnene bliver meldt ind osv. Trænerne har ofte nok at se til, så det er en frivillig, der tager sig af den opgave. Det betyder enormt meget. Folk føler sig godt modtaget og kan få svar på deres spørgsmål. Det handler om, at de føler sig værdsat og trygge i klubben.*

*Vores strategi med at have nogen på banen og møde forældrene gør det nemmere at spørge dem, om de ikke lige har lyst til at hjælpe med noget. Det handler om at opbygge relationer.”*

*(Fodboldklubben Fremad Valby)*

At møde forældrene ansigt til ansigt er klart en fordel, men uanset henvendelsesform er det en god ide at benytte anledningen til at sætte forældrene ind i foreningen, dens værdier og traditioner samt hvilke forventninger og krav, der stilles til foreningens medlemmer og deres forældre i forhold til deltagelse og engagement.

***Husk***

*Etniske minoritetsforældre, der aldrig har været medlem af en forening før, ved måske ikke:*

* *At instruktørerne ikke får løn, men arbejder frivilligt*
* *At foreningen ledes af en demokratisk valgt bestyrelse, hvor de også er velkomne*
* *At en forening ikke er en pasningsordning*
* *At det forventes, at forældre hjælper med tøjvask, kørsel mv.*
* *At foreningslivet er for alle, ikke kun de bedste*

*(Integration og Fritid i Københavns Kommune)*

Overvej hvordan I kan få nye forældre til at føle sig velkomne og involvere sig i jeres forening.

***Foreningsguider sætter ord på uskrevne regler***

*”Vi forklarer forældrene dét, mange synes er givet: At man betaler en pris, at man skal have gode sko på, hvis man skal spille fodbold, og at forældrene skal bakke op om det. Det er ting, der bunder i en masse traditioner, og hvis man ikke er vokset op med dem, er det enormt svært at komme igennem den barriere.”*

 *(ForeningsGuiderne i København)*

***Velkomstkomite skaber opbakning i Herning Fremad****”Tidligere så vi ingenting til forældrene til de mange nydanske unge, som er aktive i Herning Fremad. Det vakte bekymring, fordi manglen på frivillige ledere og trænere risikerer at lukke en ungdomsafdeling. Men i dag er det anderledes, og det skyldes ikke mindst vores fokus på at sikre en god modtagelse. Vi startede med at danne en velkomstkomite med to frivillige nydanskere og en med dansk baggrund, som skulle introducere nye medlemmer og deres forældre til klubben og sætte dem ind i regler, pligter og muligheder i det frivillige arbejde. At modtagelsen nu er sat i system, får forældrene til at føle sig velkomne og trygge, og flere af de nydanske forældre har fået lyst til at hjælpe med frivilligt arbejde som fx træner eller med praktiske ting som at bage kage, vaske tøj eller medbringe frokost til kamp.”*

*(Boldklubben Herning Fremad)*

**Lav en informationspakke**

Det kan være en god ide at supplere modtagelsen og den direkte kontakt til forældrene med noget skriftligt informationsmateriale om jeres forening. Lav for eksempel en velkomstfolder med de vigtigste informationer. Måske har I mulighed for at udforme den på forskellige sprog?

Oplys fx om:

* Hvem er vi
* Hvilke aktiviteter tilbyder vi
* Indmeldelsesprocedure
* Kontingent
* Hvilke fordele er der for børnene ved at være aktiv i en forening som vores
* Hvad betyder det, at forældrene involverer sig i foreningen
* Hvad forventer vi af børn og forældre
* Hvordan kan I få mere at vide

Brug gerne billeder fra foreningens aktiviteter i formidlingen.

*”Vi har lavet en velkomstpakke med information, nøglering og klistermærker, som skal få børnene og deres forældre til at føle sig velkomne i klubben.” (Fodboldklubben Fremad Valby)*

I kan eventuelt vedlægge folderen ”Velkommen i foreningerne – information til forældre om et godt tilbud til børn og unge” udgivet af Dansk Ungdoms Fællesråd. Folderen indeholder mere generel information om, hvad en forening er, frivilligt arbejde og medlemsbetaling. Materialet findes på dansk, engelsk, tyrkisk, urdu, somali, bosnisk/serbisk/kroatisk og arabisk og kan bestilles gratis via www.duf.dk.

**Fortæl om foreningslivets muligheder**

Fortæl gerne forældrene om nogle af de fordele, der er ved at være aktiv i en forening for at sikre den nødvendige opbakning. Det gælder både i forhold til de voksnes deltagelse og børnenes medlemskab. Du kan fx nævne at:

* Du får nogle sjove og ofte lærerige oplevelser
* Det er positivt at være en del af et fællesskab
* Du lærer en masse mennesker at kende
* Du får et netværk, som fx kan være gavnligt, når man skal søge (fritids)job
* Du kan blive bedre til dansk
* Aktiv foreningsdeltagelse tæller positivt på CV’et

For at motivere til deltagelse kan det også være en god ide at pege på, hvad de *som forældre og familie* får ud af at blive involveret. Fx at:

* Forældrene får mere viden og indflydelse på deres barns liv uden for familien

***Vær konkret, når du spørger***

 ***Duer ikke:****Vil du være hjælpetræner?****Duer:****Vil du være hjælpetræner den første mandag i måneden fra 18 – 20? Du skal være der sammen med træneren Søren og hjælpe med praktiske ting som at hente spillertøj, kegler og fylde vanddunke. Hvis der er noget, som du er i tvivl om, så er det mig eller Søren, du skal kontakte.*

* Børn bliver stolte af deres forældre, når de deltager aktivt
* Det styrker familiebåndet, når forældrene deltager aktivt, og de får nogle fælles oplevelser med deres børn
* Forældrene får mulighed for at påvirke dagsordenen for udviklingen af foreningen og dens aktiviteter

*”Familien er altid en stor del af en sportsudøvers liv. Hvis børnene kan mærke familiens opbakning, smitter det af på deres præstationer. Og det giver stolthed, når man oplever, at ens forældre bidrager til fællesskabet.”*

*(Ishøj Karate Klub)*

**Fortæl om mulige konkrete opgaver**

Har man ikke kendskab til foreningslivet, kan det være svært at gennemskue, hvilke mulige forpligtelser det indebærer, eller hvordan man kan bidrage som forældre.

*”Ofte skyldes det ikke en uvilje men manglende forståelse for foreningslivet, som gør, at forældrene forbliver usynlige i børnenes fritidsliv og i forhold til forældreopgaverne i foreningen.” (Sønderbro Fritid, Horsens)*

Fortæl gerne om, hvilke muligheder der er for, at forældrene kan bidrage, og spørg om de gerne vil involveres i konkrete aktiviteter.

Det er vigtigt, at I er konkrete, når I vil inddrage forældrene. Spørg fx:

* Vil du bage en kage til vores arrangement på lørdag?
* Vil du hjælpe med at sy 10 røde tylskørter til gymnastikopvisningen?
* Vil du hjælpe med at vaske hele holdets trøjer hver sjette weekend efter kampe?

Giv så mange konkrete informationer om opgaven som muligt – hellere for mange end for få. På den måde får forældrene hurtigt en ide om, hvordan de kan bidrage.

Det er med andre ord en god ide, at I får stillet skarpt på, hvad det konkret er, at jeres forening gerne vil have forældrene til. Er det fx:

* *At forældrene er mere synlige?*

Fx dukker op til kampe, kommer forbi til træning i klubben, deltager i sociale arrangementer og viser almindelig interesse

* *At forældrene hjælper med praktiske opgaver?*

Fx tøjvask, kagebagning, madlavning, kørsel, rengøring i klublokalet eller oversættelse af mødeinvitationer til andre sprog end dansk

* *At forældrene varetager frivilligfunktioner?*

Fx som hjælpetræner, lektiemedhjælper, cafémedhjælper, stævnearrangør, instruktør, bestyrelsesmedlem, kasserer eller dommer.

Måske skal målet for forældreinddragelse i første omgang være at få forældrene til at komme i foreningen? Små skridt som regelmæssige besøg eller deltagelse i sociale arrangementer kan på sigt bane vej for et mere aktivt engagement og deltagelse i frivilligt arbejde.

*”Vi har succes med at få forældrene til at hjælpe med praktiske gøremål. Nogle sørger for frokost og vand til kampe. Ikke alle har biler, men så vasker de måske bare to gange i stedet. Jo flere opgaver man uddelegerer, jo større bliver opbakningen faktisk.” (Boldklubben Herning Fremad)*

**Udpeg kontaktpersoner**

Sørg for, at det er tydeligt, hvem forældrene skal kontakte, hvis de vil tilbyde deres hjælp eller have mere information om opgaverne, og vær opmærksom på, at den personlige kontakt virker bedst i dialogen med forældrene.

*”Tag fat i forældrene personligt. Det giver dem en følelse af, at de kan klare opgaven, i modsætning til, hvis du spørger ud i en stor forsamling.” (Haderslev Gymnastikforening)*

02. Skab effektiv dialog i hverdagen

Dialog med forældrene er første skridt på vejen til at øge deres engagement i foreningen. Når det lykkes at komme i dialog med forældrene, og de får indsigt i foreningen, aktiviteter, muligheder og vilkår, er det lettere for forældrene at engagere sig aktivt i foreningen.

* Prioriter personlig kontakt
* Prik forældrene på skulderen
* Overvind sproglige udfordringer
* Få hjælp til oversættelse
* Følg op på indbydelser
* Inddrag rollemodeller og ressourcestærke forældre
* Brug frivillige med minoritetsbaggrund
* Sæt ressourcer af til opgaven

*”Det sværeste er at få dem til at møde op – herfra letter det.” (AFS Dansk Folkehjælp)*

**Prioriter personlig kontakt**

I kontakten til forældrene virker den personlige og direkte dialog bedst.

Ikke alle vil reagere på skriftlige informationsbreve eller opslag, og det er derfor en god ide at tage en direkte snak med forældrene. Det kan ske en til en, når I møder dem i foreningen, ved at ringe rundt til dem eller via fælles informationsmøder med plads til dialog og spørgsmål.

***Direkte henvendelser betaler sig***

*”Start fx med at spørge forældre, der sidder på sidelinjen til en træning, om de vil give en hånd med på konkrete opgaver - stå på en bestemt station, hente rekvisitter, være dommere eller lignende.*

*Når I prikker forældrene, er det vigtigt, at I præsenterer opgaven positivt og gerne ved at fremhæve, hvorfor lige præcis denne forælder vil være god til opgaven.”Mohammed siger, du bager gode kager – kunne du ikke tænke dig at tage en kage med til afslutningen i juni?*

*Som regel vil forældre føle sig betydningsfulde og værdsatte, når I beder dem om lige præcis deres hjælp, og det er som regel langt mere effektivt end at have en frivilligrekrutteringsseddel på en opslagstavle.”*

*(Integration og Fritid i Københavns Kommune)*

*”Send ikke for meget stof ud – hellere direkte dialog, så de kan stille spørgsmål.”*

*(ASF Folkehjælp)*

Særligt i starten er det en god ide at være opsøgende på det personlige plan, men sørg gerne for løbende at være i dialog med forældrene.

**Prik forældrene på skulderen**

Selv om det kan virke grænseoverskridende at prikke en forælder på ryggen og bede om hjælp, så viser erfaringerne, at det er den bedste metode til at få flere engageret i foreningen.

Det er vigtigt at skabe tryghed, da mange forældre kan være usikre på, hvad de går ind til. Her spiller den personlige relation og muligheden for at få viden om foreningens arbejde en vigtig rolle.

Hav følgende råd i baghovedet:

* Skab tryghed ved at sludre med forældrene, når de kommer i foreningen
* Brug en anerkendende tilgang – fremhæv fx hvorfor netop denne forælder vil være god til at hjælpe med en opgave
* Præsenter opgaven positivt
* Giv plads til spørgsmål

*”Smalltalk i pauser mellem og under træning er en rigtig god måde at fange forældrenes opmærksomhed og engagement på.”*

*(Dansk Fægteforbund)*

**Overvind sproglige udfordringer**

I vil måske opleve, at det er svært at kommunikere med nogle nydanske forældre på grund af sproglige barrierer. Det behøver dog ikke at være en hindring for, at forældrene engagerer sig, da kommunikationsudfordringen i mange tilfælde kan overvindes med en god portion tålmodighed, langsom og tydelig tale samt fokus på konkrete opgaver.

Husk generelt i dialogen med forældrene:

* Vær åben og fordomsfri
* Vær nysgerrig
* Spørg, når du undres
* Hav tålmodighed

*” Undgå fordomme og myter om etniske minoriteter. Vær imødekommende og åben. Fælles for de fleste forældre er jo, at de ønsker at se deres børn trives – også i fritiden”*

*(Integration og Fritid i Københavns Kommune)*

**Få hjælp til oversættelse**Selv om mange foreninger oplever, at den personlige kontakt virker bedst i dialogen med forældrene, kan der være behov for at kommunikere skriftligt af ressourcemæssige eller praktiske årsager.

I den forbindelse er der hjælp at hente på nettjenesten www.MuKuFo.dk (MultiKulturel Foreningsformidling). Via nettjenesten er det muligt og gratis at få oversat fx kampsedler og indkaldelse til forældremøder til engelsk, arabisk, somalisk, pakistansk (urdu) og tyrkisk.

En anden metode til at få oversat praktisk information til forældrenes modersmål er at trække på andre tosprogede forældre/ressourcepersoner, der vil være behjælpelige med at oversætte eller fungere som tolk.

*”En løsning på tolkeproblematikken kan ofte findes gennem lokale netværk. Her kan de etniske foreninger være en oplagt samarbejdspartner. De er i det hele taget en god indgangsvinkel til de børn og forældre, som er svære at komme i dialog med.” (Sønderbro Fritid, Horsens)*

**Følg op på indbydelser**

Følg op på skriftlige indbydelser ved at gentage opfordringen til deltagelse, når I møder forældrene i foreningen, i lokalområdet eller ved at sende en SMS/ringe rundt og minde forældrene om den fælles aktivitet.

**Inddrag rollemodeller og ressourcestærke forældre**

***SMS som redskab til påmindelser***

*”Vi har lavet et kommunikationssystem, hvor alle er oprettet med mail og mobil, så vi let kan kommunikere til alle forældre, samtidig med at vi går hen og prikker til dem. Nogle har mail eller tjekker den ikke regelmæssigt, derfor sender vi SMS’er. Forud for generalforsamlingen skriver vi fx ’Husk at det er på onsdag klokken 17’. På mail kommer man faktisk ofte til at skrive for meget, mens man på SMS skriver kort og enkelt. Jeg kan næsten ikke forstå, hvordan vi skulle have klaret os uden.”*

*(Foreningen SheZone)*

For at opnå en god dialog med de nydanske forældre kan det være en fordel at trække på udvalgte ressourcepersoner i lokalområdet med minoritetsbaggrund. Det kan fx være personer med tilknytning til et bestemt boligområde eller en etnisk minoritetsforening. Hvis de er anerkendte i området, kan de fungere som ”etniske ambassadører” og have en slags brobyggerfunktion.

Nogle gange afhænger forældrenes fremmøde af, at invitationen går igennem netværket.

*”Vi har brugt mange rollemodeller for at tiltrække forældrene. Det er vigtigt, at vi har et godt ry og opnår tillid, så vi kan få opbakning fra forældrene.” (ASF Dansk Folkehjælp)*

***Nydanske frivillige skaber god forældrekontakt på Nørrebro***

*”Vi har frivillige med minoritetsbaggrund, og det er en rigtig god måde at nå forældrene på. Det er en fordel at have forståelse for forældrenes kulturelle baggrund, fx omkring højtider og deres rytme. At have kendskab til kultur og sprog fra den region, forældrene kommer fra, øger forståelsen for handlemønstre og tanker. Det er med til at skabe tillid, som er afgørende for at skabe og fastholde forældrekontakten.*

*At kunne det samme sprog som målgruppen gør også, at man rent praktisk nemmere kan forklare forældrene om vigtigheden i deres engagement.”*

 *(Spejder Nørrebro)*

*”Vores vigtigste redskab i forældrekontakten er at have nogle rollemodeller i gruppen, som kan skabe dialog og forbindelse til forældrene. De har et bredt og personligt netværk i området.” (Spejder Nørrebro)*

Ressourcestærke forældre, der allerede kommer I foreningen, kan også fungere som en slags rollemodeller og være med til at præge andre forældre. Måske kan I få de forældre, I allerede kender, til at bede de andre forældre om at møde op og derved skabe kontakt?

***Judoklub fik blik for forældreressourcer****”En far i den lokale judoklub var med på sidelinjen, når hans barn trænede. Faren rettede barnet med noget teknisk. Det gjorde træneren opmærksom på, at faren vidste noget om judo, og det kom frem, at han havde dyrket judo i sit hjemland. Klubben endte med at få kommunen til at betale for et kursus til faren, der nu er træner i klubben.”*

*(Skive Kampsportscenter)*

***Ressourcestærke mødre fungerer som ambassadører i foreningen SheZone****”Vi har taget en meget strategisk beslutning om, at vi måtte starte med at inddrage nogle af de ressourcestærke nydanske mødre, der kan være med til at gå ind og løfte en opgave. I og med at det er frivilligt arbejde, havde vi simpelthen ikke ressourcer til at oplære en, der var helt ”foreningsfremmed”.*

*I dag er nogle af de ressourcestærke nydanske mødre blevet gode ambassadører, der kan informere om og opfordre andre til at tage del i det frivillige arbejde. De fungerer lidt som garanter for, at foreningen er et godt sted at komme. ”*

 *(Foreningen SheZone)*

 **Brug frivillige med minoritetsbaggrund**Flere foreninger nævner, at det er meget værdifuldt at have en træner (eller anden frivillig) med anden etnisk baggrund end dansk. Det resulterer ofte i øget forældrekontakt og tillid.

Måske er der allerede nogle ressourcepersoner blandt de forældre, I har kontakt til, der vil kunne indgå som frivillige i jeres forening? Måske kræver det blot opmuntring, information om rollen og opbakning i den første tid? Måske har I mulighed for at tilbyde det trænerkursus, der skal til for at være klædt på til rollen som frivillig?

Alternativt kan I overveje muligheden for at rekruttere frivillige med minoritetsbaggrund ved at tage kontakt til de etniske minoritetsforeninger eller grupper, der findes i lokalområdet. Mød gerne personligt op og præsenter jeres forening, og hvad man kan få ud af at være medlem/frivillig. På den måde kan I møde de potentielle frivillige på deres ”hjemmebane”.

**Sæt ressourcer af til opgaven**At opdyrke forældrekontakten kræver tid og ofte tålmodighed. Nogle forældre vil hurtigt ”hoppe på vognen”, mens andre givetvis vil være mere tøvende.

*”Det er vigtigt med tid, tålmodighed og flere til at bære indsatsen.”*

*(Ulkebøl Gymnastik i Sønderborg)*

Det er en klar fordel, hvis der er afsat ressourcer til at styrke forældresamarbejdet. Eksempelvis er det en god ide at oprette en særlig frivillig funktion med fokus på at opdyrke forældrekontakt.

Måske kan I få frivillige i foreningen eller nogle af forældrene til at varetage opgaven? Måske vil det være en ide at hyre frivillige til opgaven via www.frivilligjob.dk, hvor jeres forening kan rekruttere frivillige online?

*”Den personlige kontaktskabelse til forældrene er en ressourcekrævende aktivitet i foreningen. Her skal der løftes i flok og eventuelt inddrages alternative ressourcer, som frivillige forældre eller ansatte.” (Dansk Ungdoms Fællesråd)*

Husk at det ofte kræver en indsats over længere tid at etablere et godt forældresamarbejde. Til gengæld vil en løbende indsats i foreningen også give resultater på sigt.

03. Lav fælles aktiviteter

Fælles aktiviteter, hvor forældrene også bliver involverede, er en god indgangsvinkel til at styrke forældrekontakten. Det kan dels bidrage til at give indsigt i foreningslivet, styrke det sociale fællesskab i foreningen, skabe øget forældreengagement og være en måde at rekruttere nye frivillige på.

* Lav sociale arrangementer
* Gør det attraktivt at deltage
* Skab forældrenetværk
* Hold informations- og dialogmøder

**Lav sociale arrangementer**

En del foreninger oplever, at sociale arrangementer for hele familien er en god måde at skabe kontakt på, fordi de giver plads til uformelle snakke og opbygning af nye/tættere relationer.

Når forældrene samles har den frivillige samtidig en god anledning til at fortælle om klubben, aktiviteter, børnenes fremgang, vise billeder og video, så forældrene får indblik i foreningen og det frivillige arbejde, der foregår.

*”Vi beder ofte forældrene om at lave maden ved vores sammenkomster. Det er en konkret og afgrænset opgave, som forældrene altid støtter op om.” (Spejder Nørrebro)*

Her er flere eksempler på fælles aktiviteter, I kan vælge at arrangere:

* *Åbent Hus arrangementer* med konkrete tilbud som fx ”Kom og vær med i en spejderøvelse og se, hvad jeres børn lærer i løbet af året”.
* *Fælles spisning*, hvor forældrene selv bidrager. Bed fx forældrene om at tage en ret med eller møde op og hjælpe med forberedelserne.

***Fællestur skaber sammenhold i Tingbjerg***

*”Vi arrangerede en fællestur til BonBon-Land for et nyopstartet fodboldhold og deres familier for at ryste holdet sammen og få engageret forældrene.*

 *Vi kan mærke en betydelig forskel i forældreengagementet hos det hold, der var af sted, sammenlignet med de andre hold.”*

*(Fodboldklub i Tingbjerg)*

* *Idrætsaktiviteter,* hvor familierne kan prøve en sportsgren. Måske laver I en fælles gymnastiktime i gymnastikforeningen eller mødes om noget helt nyt som mavedans eller karate.
* *Kok amok* arrangement, hvor forældrene agerer ”kokke” og laver mad sammen i et fælles køkken. Måske kan en ”rigtig” kok eller en af forældrene fungere som instruktør.
* *Naturaktiviteter*, hvor alle i fællesskab tager på tur i den nærliggende skov. Arranger fx skattejagt, pileskydningskonkurrence eller ”international frokost” i det grønne.
* *Kreative aktiviteter*, hvor I inviterer ansatte fra en lokal kunstinstitution eller en anden kreativ sjæl til at instruere børnene og deres forældre i en fælles kreativ udfoldelse.
* *Lege* for børn og barnlige sjæle. Inviter fx DGIs legepatrulje til at underholde jer, arranger en hulahopkonkurrence med brug af Nintendo Wii eller tag i den lokale forlystelsespark.
* *Musikalsk indslag* til at skabe festlig stemning. Få musikere (måske er der nogen blandt forældrene?) til at spille musik fra forskellige verdener eller bed en rapper om at instruere jer i at skrive og udføre et sejt rapnummer.

**Gør det attraktivt at deltage**

Tag et kig på jeres aktiviteter og overvej, hvordan I kan blive bedre til at få både børn og forældre til at møde op i foreningen. Måske vil det være attraktivt for nogle af forældrene at komme i foreningen, hvis I kan tilbyde dem og eventuelt søskende, at de kan deltage i forskellige aktiviteter samtidig med eller i forlængelse af, at deres barn laver foreningsaktiviteter?

*”Vi lavede et mor-datter billedkunsthold, så mødrene kunne komme og lave noget sammen med børnene. Vi oplever faktisk et stort ønske fra mødrene om at kunne lave noget sammen med børnene.” (Foreningen SheZone)*

Overvej følgende råd, når I arrangerer fælles aktiviteter:

* *Lav aktiviteter for hele familien*

Nogle gange kan det gøre det mere fristende for forældrene at tage ned i foreningen, hvis der ikke er for mange praktiske forhindringer – fx hvis der en gang i mellem gives grønt lys for at tage søskende med hen og lege i foreningen, så børnepasning ikke bliver en hindring.

* *Gør det overskueligt at møde op*

Et arrangement af 2-3 timers varighed er overskueligt for de fleste, hvis det fx afholdes en eftermiddag i en weekend. Alternativt kan I overveje at planlægge fællesarrangementet i direkte forlængelse af barnets gymnastiktime eller andet, hvor forældrene måske alligevel kommer for at hente børnene?

* *Skab en uformel atmosfære*

Tag godt imod børn og forældre, når de kommer. Måske vil en hurtig navnerunde være en god ide. Lav eventuelt sjove konkurrencer, hvor børn og vokse kan heppe på hinanden. Det kan fx være en konkurrence om, hvem der kan svinge en hulahopring flest gange om maven.

* *Ros forældrene*

Gør opmærksom på, hvad forældrenes engagement og aktive deltagelse i foreningen betyder i en frivillig forening som jeres. Fremhæv eventuelt gode eksempler på, hvordan forældre har været med til at gøre en forskel i foreningen.

* *Vis fotos og video*

Ofte siger billeder mere end ord. I stedet for kun at fortælle om, hvad der foregår i foreningen, har I mulighed for at synliggøre, hvad der foregår i foreningen på en levende måde, der også overvinder eventuelle sproglige barrierer.

* *Mad og alkohol*

Når I laver sociale arrangementer med spisning er det en god ide at sørge for, at det er muligt at vælge vegetarmad, og at svinekød tilberedes og serveres adskilt fra de øvrige retter. Overvej samtidig om servering af alkohol vil afholde nogle fra at deltage.

**Skab forældrenetværk**

Hvis forældre (og deres børn) har et netværk i foreningen, er der større sandsynlighed for, at de bliver i foreningen, og at de har lyst til at engagere sig i foreningens arbejde.

*”Jo mere forældrene skaber sig et netværk i foreningen, jo mere vil de gerne hjælpe.” (Integration og Fritid i Københavns Kommune)*

I kan understøtte, at forældrene skaber sig et netværk i foreningen ved at sikre, at forældrene har mulighed for at lære hinanden at kende. Tænk for eksempel i sociale arrangementer, at sætte forældre sammen for at løse en opgave eller noget så simpelt som at introducere forældrene for hinanden, når de møder op til fx træning eller kamp.

Overvej eventuelt at etablere små ”Task Forces” af forældre, der fx tager sig af at få shinet klublokalet op, lave sponsoraftaler, stable en bankoaften på benene eller arrangere en fælles tur for hele fodboldholdet og spillernes familier.

**Hold informations- og dialogmøder**

For at sikre forældrenes opbakning er det vigtigt at få skabt en tillidsrelation og formidle ideen om, at det er godt for børnene at være foreningsaktive.

Nogle foreninger har succes med at afvikle informationsmøder for medlemmer og forældre med plads til dialog om foreningen, aktiviteter og muligheden for at blive en aktiv medspiller. Brug gerne billeder eller video til at formidle, hvad der foregår i foreningen, og at der er plads til forskellighed.

***Alternativ GF skaber tilslutning***

*”Vi har fundet en ny måde at holde generalforsamling på. I stedet for kun at tænke i fremlæggelse af tal og resultater, sørger vi for at gøre det attraktivt at deltage og benytte lejligheden til at få kommunikeret ud, hvad frivillighed er, og hvad der foregår i foreningen.*

*Vi havde fx en Bollywood danser ude, spiste aftensmad sammen, og der var plads til, at børnene kunne rende ud og ind. Vi viste film med interview med de frivillige instruktører for at give indsigt i det frivillige arbejde. På den måde fik vi fx sagt, at det er godt, når I som forældre hjælper til, for vi er også bare frivillige.*

*Ved at skabe en mere uformel atmosfære åbnede vi for flere indspark og tilbagemeldinger. Det blev en meget inkluderende oplevelse.”*

*(Foreningen SheZone)*

*”God forældrekontakt er nøglen til succes. Hvis børnene ikke får forældrenes accept til at deltage i en forening, kommer de sjældent.” (Dansk Ungdoms Fællesråd)*

Sæt fx følgende punkter på dagsordenen:

* Velkommen
* Introduktion til foreningen – værdier, aktiviteter, praktisk information mv.
* Hvad indebærer det at være medlem?
* Hvad forventer vi af medlemmer og forældre?
* Hvad går kontingentet til?
* Plads til forskellighed
* Spørgsmål
* Uformelt samvær

Oplysning, kontakt og inddragelse af forældrene vil være et stort skridt på vejen til at løse nogle af de problemer, der knytter sig til nogle forældres bekymring omkring børnenes deltagelse i foreningslivet.

*”Fremhæv at der er plads til forskellighed i foreningen.” (Dansk Ungdoms Fællesråd)*

Ud over at fortælle om foreningen, spiller det selvfølgelig også en vigtig rolle, at forældrene løbende får mulighed for at erfare og se, hvad der foregår – og at de tilbydes at hjælpe til eller bare være der og se på.

***Giv plads til dialog med de voksne***

*”Vi sørgede for at lave nogle aktiviteter for børn, som ikke kræver forældrenes opmærksomhed – fx en legestue, hvor nogle af de større børn tog sig af de mindre børn. Det gjorde, at forældrene kunne deltage og gav plads til en mere uforstyrret dialog.”*

*(Foreningen Nydansker)*

 *(Foreningen Nydansker)*

04. Hold fast i indsatsen

Er det kun en enkelt ildsjæl, der løfter opgaven med at sikre fastholdelse af nydanske medlemmer, begrænser det omfanget og effekten af indsatsen. Samtidig risikerer I, at initiativer og aktiviteter løber ud i sandet, når ”ildsjælen” forlader foreningen.

*”Det er vigtigt at være opmærksom på, at der er stor udskiftning i foreningerne – få flere med til at løfte indsatsen.” (DGI Storkøbenhavn)*

For at forankre indsatsen er det vigtigt at have følgende råd i baghovedet:

* Skab en fælles forståelse i foreningen for, hvad øget fastholdelse kan bidrage til
* Beslut, hvilke initiativer der skal fokus på
* Skab opbakning og motiver til at løfte opgaven

**Skab fælles forståelse og opbakning**

For at sikre at øget forældreinddragelse bliver en del af en vedvarende indsats, er det vigtigt at sikre bestyrelsen og de frivilliges opbakning.

Indkald til fællesmøde og diskuter spørgsmål som fx:

* Hvorfor er forældreinddragelse vigtig?
* Hvad gør vi allerede nu? Hvad gør vi godt?
* Hvilke udfordringer står vi overfor?
* Hvordan får vi styrket den gode relation til forældrene?
* Hvordan opnår vi øget engagement og fremmøde?
* Hvilke ressourcer kræver det?
* Har vi de nødvendige ressourcer, eller hvordan finder vi dem?
* Hvad skal være vores mål fremover?

Tænk gerne nyt og kreativt, når I laver jeres strategi for indsatsen. Hent inspiration og ideer til indsatsen hos medlemmer, frivillige og forældre. Hvorfor ikke spørge udvalgte forældre med minoritetsbaggrund og få deres bud på, hvad der kan gøres for at få flere forældre på banen?

* + Skab fælles forståelse og opbakning
	+ Motiver og inspirer via formidling
	+ Tilbyd kompetenceudvikling
	+ Få støtte til aktiviteter

På www.nyidanmark.dk har I også mulighed for at hente procesværktøjet ’Få forældrene på banen’ med øvelser til, hvordan jeres forening kan blive bedre til at inddrage forældrene. Brug fx øvelser herfra til at skyde debatten i gang på et fællesmøde og som hjælp til, hvordan I når fra ord til handling.

Sørg for at følge op på indsatsen løbende. Det kan fx ske i regi af bestyrelsen eller et underudvalg særligt nedsat til formålet.

**Motiver og inspirer via formidling**

For at motivere de frivillige – og kommende frivillige – til at tage del i indsatsen med at skabe øget forældreinddragelse er det en god ide at fremhæve, hvad øget forældreinddragelse kan bidrage til, og hvordan den enkelte kan være med til at gøre en forskel.

Indkald fx til fællesmøder og lav eventuelt materiale med information om ”missionen”, der kan uddeles til nye frivillige. Guiden her kan også bruges til at give de frivillige inspiration til, hvordan indsatsen konkret kan gribes an.

Husk:

* Hold nye frivillige orienterede om målsætninger og mulige indsatser
* Styrk motivationen for arbejdet med forældreinddragelse – fx ved at udbrede de positive historier
* Synliggør aktiviteter for at inspirere andre

*”Gode fortællinger skaber motivation og kan bruges positivt og fremadrettet.”
(Integration og Fritid i Københavns Kommune)*

Måske har I allerede opnået gode erfaringer, som med fordel kan videregives? For at motivere og inspirere til at flere løfter indsatsen i foreningen, er det en god ide at formidle positive integrationshistorier, aktiviteter eller resultater. Tænk i forskellige formidlingskanaler som fx:

* Fællesmøder
* Opslagstavler
* E-maillister
* Nyhedsbrev
* Hjemmeside
* Den lokale presse

*”Det handler om at tage sine frivillige seriøst og tro på, at de kan motiveres – fx via historier der fortæller om, hvordan man bidrager eller er sej. Det handler om at anerkende og engagere.” (Integration og Fritid i Københavns Kommune)*

Ikke alle organisationer har ressourcer til at prioritere formidling af de gode indsatser og initiativer. Undersøg eventuelt, om nogle af de frivillige eller forældrene i jeres forening fx har kommunikationsfaglige kompetencer, der kan bringes i spil.

**Sørg for vidensdeling**

***Spejderforening formidler om stort og småt***

*”Vi har oprettet en hjemmeside www.noerrebrospejder.dk, hvor vi løbende informerer om vores aktiviteter og beskriver vores lejrture og de søndagshytteture, vi har gennemført. Hjemmesiden opdateres jævnligt af foreningens egne medlemmer.*

*For os er det vigtigt at synliggøre vores aktiviter og resultater for at motivere de frivillige, så de får anerkendelse og fortsætter deres indsats. At synliggøre vores tilbud om nye aktiviteter er også med til at fastholde medlemmerne.De unge elsker at se billeder med dem selv, som de kan vise venner og familie.”*

*(Spejder Nørrebro)*

Vidensdeling er en vigtig del af forankringsprocessen. Byg derfor videre på gode erfaringer og hav følgende råd i baghovedet:

* Hvis der er flere om at løfte indsatsen, så sørg for, at de får mulighed for at udveksle erfaringer.
* Bed den frivillige, der stopper, om at overlevere sin viden om indsatsen og erfaringer til en anden, der kan tage over.
* Videregiv så vidt muligt kontaktoplysninger på relevante videnspersoner – det gælder fx også projektlederen, der er holdt op, men som ofte vil stille sig til rådighed som ressourceperson.
* Sørg for, at bestyrelsen løbende bliver informeret om den viden og erfaring, der bliver opbygget på området.

*”Meget få ledere er ansvarlige i længere tid, og derfor er det svært at forankre viden og erfaringer. Mange organisationer starter forfra igen og igen, men i stedet for at fokusere på kortvarige projekter og tidsfrister bør foreningerne i stedet flytte fokus hen på at forankre viden.” (DUF)*

**Tilbyd kompetenceudvikling**Det er en god ide at tilbyde kurser, der kan ruste ledere og frivillige i foreningen til at tage imod en ny gruppe medlemmer og deres forældre. Gennem kurser er det fx muligt at få øget kendskab til målgruppen og redskaber til at tackle nye udfordringer.

Flere organisationer tilbyder gratis opkvalificerende kurser. Tjek fx hvad din hovedorganisation har på tapetet.

Center for frivilligt socialt arbejde i Odense udbyder også kurser for frivillige. Det er gratis at deltage, men man skal selv betale transporten til og fra kursusstedet. Læs om kurserne på www.frivillighed.dk.

I cirka halvdelen af landets kommuner ligger der frivilligcentre, hvor det også er muligt at deltage i forskellige kurser. Se en oversigt over frivilligcen­trene på www.frise.dk. Herudover tilbyder flere kommuner kurser med henblik på opkvalificering af frivillige.

***Kursustilbud: Interkulturel ledelse***

*”Kurset henvender sig til ansatte og frivillige i organisationer, der møder den kulturelle mangfoldig­hed i deres arbejde. Kurset er rettet mod de personer, der har ledelsesfunktion og/eller står for iværksættelse af aktiviteter eller rekruttering af potentielle brugere fra flere kulturer og har brug for at kunne håndtere og drage nytte af den kulturelle mangfoldighed.*

*Kurset har til formål at give deltagerne viden og værktøjer til at forstå, reflektere og håndtere komplekse interkulturelle relationer og kommunikationsprocesser.”*

*(Eksempel på kursus udbudt i 2011 af Center for frivilligt socialt arbejde)*

**Få støtte til aktiviteter**

Mangler din forening støtte til fx forældrearrangementer, oplysningsaktiviteter eller efteruddannelse af frivillige, er det muligt at søge midler fra forskellige steder.

Pjecen ”Økonomisk støtte og praktisk hjælp”, som er udgivet af Center for frivilligt socialt arbejde, henviser til nogle af de mest centrale steder, hvorfra I kan søge midler.

Tjek fx Integrationsministeriets ordning for ”Deltagelse i idræts- og foreningslivet for børn af vanskeligt stillede forældre”. Ordningen administreres af Danmarks Idræts-Forbund (DIF), Danske Gymnastik- og idrætsforeninger (DGI) og Dansk Ungdoms Fællesråd (DUF).

Via ordningen kan I fx søge støtte til:

* + Oplysningsaktiviteter for at tiltrække børn og unge med vanskeligt stillede forældre
	+ Uddannelse af nye foreningsledere med anden etnisk baggrund end dansk samt efteruddannelse af frivillige ledere, der allerede er i foreningerne
	+ Forældrearrangementer i forbindelse med aktiviteter i foreningerne
	+ Hel eller delvis dækning af transportomkostninger, forplejning og deltagergebyr i forbindelse med afholdelse af arrangementer, sommerlejre mv.
	+ Indkøb af beklædning og udstyr til foreninger og enkeltpersoner

Kontakt eventuelt jeres hovedorganisation og få mere information om støttemuligheder.

05. Hent hjælp til indsatsen andre steder

Har jeres forening lyst til at arbejde videre med inddragelse af nydanske forældre og få mere information om, hvilke muligheder og erfaringer, der er på området? I så fald er der hjælp at hente flere forskellige steder.

* + Brug erfaringer fra andre foreninger
	+ Søg hjælp i hovedorganisationer
	+ Træk på frivilligcentre
	+ Få en allieret i kommunen

**Brug erfaringer fra andre foreninger**

Tag kontakt til andre foreninger, der har arbejdet med forældreinddragelse og hør om deres erfaringer. Det kan give jer øget indsigt i, hvad der ofte virker og ikke virker, hvis målet er et øget samarbejde med nydanske forældre.

I kan måske øge interessen for en indsats blandt jeres frivillige ved at tage på besøg hos en anden forening, som har igangsat initiativer på området eller ved at invitere dem til at holde relevante foredrag eller kurser om emnet.

I kan også tage ved lære af eller samarbejde med udvalgte projekter som fx ForeningsGuiderne.

**Søg hjælp i hovedorganisationer**

Hos hovedorganisationer som Danmarks Idræts-Forbund (DIF), Danske Gymnastik- og idrætsforeninger (DGI) og Dansk Ungdoms Fællesråd (DUF) er der mulighed for at få konsulentbistand og søge støtte. Læs mere på www.dgi.dk, www.dif.dk eller www.duf.dk.

**Træk på frivilligcentre**

I knap halvdelen af landets kommuner finder du et frivilligcenter. De har til formål at støtte og udvikle den lokale frivilligkultur og tilbyder fx hjælp til at udforme ansøgninger til fonde og puljer, lave informationsmateriale, skabe kontakt til andre foreninger og vejledning til at igangsætte forskellige aktiviteter. Du finder en oversigt over frivilligcentre på www.frise.dk.

***Hjælp fra frivillige foreningsguider***

*ForeningsGuiderne har til opgave at vejlede børn og deres familier i forbindelse med opstart i en forening. Frivillige følger barnet og forældrene ud i foreningen de første par gange og følger op efter en rum tid og hører, om barnet og forældrene har brug for yderligere vejledning.*

*Indenfor de seneste to år har mere end 80 frivillige foreningsguider i hovedstadsområdet hjulpet over 1.000 børn og deres familier med at gøre overgangen til foreningslivet så tryg som mulig.*

*ForeningsGuiderne er et samarbejdsprojekt mellem Dansk Flygtningehjælp,  Integration & Fritid i Københavns Kommune og Frederiksberg Kommune.*

*Læs mere på www.foreningsguiderne.dk.*

**Få en allieret i kommunen**

I flere kommuner er der ansat fritidsvejledere, som blandt andet kan være behjælpelige med formidling af fritidstilbud og forældrekontakt. Undersøg eventuelt, om der findes en fritidsvejleder i din kommune.

Ved at samarbejde med en fritidsvejleder kan frivillige i jeres forening bruge tiden på foreningsaktiviteter, mens I får hjælp til hvervning, forældrekontakt og opfølgende arbejde.

*”Fritidsvejledere – ofte lærere på skolerne, som bliver betalt via kommunen for deres fritidsrolle – er opmærksomme på det enkelte barn, ledsager barnet til sport og har en meget tæt kontakt også til familien. De følger barnet, så længe det er nødvendigt og holder kontakt og opfølgning via SMS.” (Skive Kommune)*

Fritidsvejlederne – nogle steder også kaldet foreningsguider – har ikke alene et godt kendskab til foreningslivet, men har ofte også opbygget en ekspertise i at tale med og forklare nydanske forældre om foreningslivet og dets muligheder.

Nogle kommuner har også oprettet særlige enheder, hvor det er muligt at få rådgivning og støtte. Det gælder eksempelvis ’Integration og Fritid’ i Københavns Kommune, som du finder via www.kk.dk/integrationogfritid. Kontakt din kommune og spørg, hvad de kan tilbyde jer.